ET Euroopa Liidu Teataja C 45/28

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 45/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

SISUKORD

NÕUKOGU MÄÄRUS (EÜ) nr 510/2006

„ZGORNJESAVINJSKI ŽELODEC”

EÜ nr: SI-PGI-0005-0416-29.10.2004

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministrstvo za kmetijstvo, gozdarstvo in prehrano RS Aadress: Dunajska 58 SI-1000 Ljubljana SLOVENIJA Tel +386 14789109 Faks +386 14789055 E-post: varnahrana.mkgp@gov.si

2. Taotlejate rühm:

Nimi: Združenje izdelovalcev Zgornjesavinjskega želodca Aadress: Rečica ob Savinji 55 SI-3332 Rečica ob Savinji SLOVENIJA Tel +386 38390910 Faks — E-post: — Koosseis: tootjad/töötlejad ( X ) muud ( )

3. Toote liik:

Klass 1.2. Lihatooted (kuumtöödeldud, soolatud, suitsutatud jne)

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Zgornjesavinjski želodec”

4.2. Kirjeldus:

„Zgornjesavinjski želodec” (mitmus: želodci) on õhu käes kuivatatud/laagerdunud lihatoode, mis on tehtud kõrgekvaliteedilisest sealihast ja tihkest peekonist. Soola ja maitseainetega maitsestatud lihasegu topitakse sellisesse naturaalsesse kesta nagu seamagu, seapõis, veisesooled (umbsool) või auru läbilaskvasse tehiskesta.

Toode on oma nime saanud traditsioonilisest lihasegu naturaalkesta, peamiselt seamakku toppimise tavast.

„Zgornjesavinjski želodec” koosneb lihast ja peekonist (vahekorras 85:15 kuni 80:20). Lihasegule lisatakse ka küüslauku, soola, pipart ja suhkrut. Nitritid, nitraadid ja muud lisandid ei ole lubatud. Soolasisaldus on alla 7 %.

Kuivatatud „Zgornjesavinjski želodec” on ümmargune või ristkülikukujuline. Pressimise tõttu lameda kuju ja 3–5 cm paksusega toode kaalub vähemalt 0,7 kg. Kest on sile, tihedalt täidise ümber ning kergelt kaetud iseloomuliku hallikaspruuni hallitusega (liik Penicillium).

Toote „Zgornjesavinjski želodec” lameda kuju tõttu on selle lõigud õhukesed ja pikad. Toote „Zgornjesavinjski želodec” tunnuslik omadus on selle markantne lõhn, mida täiendavad lisatud maitseained, mis ei varjuta laagerdunud liha ja peekoni põhiaroomi.

Toote tekstuur on õrnalt tihke ja sobiv viilutamiseks. Lõigud on iseloomuliku ja äratuntava nn mosaiigiga, mis on moodustunud roosakaspunasest lihaosast ning eelkõige nähtavatest kahvatuvalgetest peekonitükkidest. Lõigud tunduvad suus ühtlased ja lagunevad kiiresti.

4.3. Geograafiline piirkond:

Kaitstud geograafilist tähist kohaldatakse üksnes Ülem-Savinja oru piirkonnas toodetud „Zgornjesavinjski želodec” suhtes. Põhjas kulgeb selle piirkonna piir piki Olševa mäeahelikku ja siis piki Smrekovško Pogorje küngastikku. Lõunas kulgeb piir piki Dobrovlje ja Menina mäetippe, mis eraldavad Ülem-Savinja orgu Alam-Savinja ja Tuhinjska orgudest. Läänes kulgeb piir läbi Črniveci mäekuru ning üle Krajnska Reberi, Velika Planina platoo ja Presedljaj mäekuru Ojstricasse. Sealt edasi kulgeb piir piki mäeahelikku Grintavecist Skutasse ja põhja poole Mrzla Gora mägedesse. Põhja poolt Pavličevo Sedlost mööda ja ida poole tagasi Olševa suunas kulgedes ühineb geograafilise piirkonna piir seal Sloveenia-Austria piiriga.

4.4. Päritolutõend:

Toode „Zgornjesavinjski želodec” peab olema toodetud ja laagerdunud geograafilises piirkonnas. Jälgitavuse tagamiseks peavad toote „Zgornjesavinjski želodec” tootmiskohad olema registreeritud geograafilises piirkonnas.

Tootjad peavad säilitama dokumendid, mille alusel nad tõendavad toote „Zgornjesavinjski želodec” tootmisnõuete järgmist. Nad peavad alal hoidma andmed, mis käsitlevad toote jaoks ostetud ja kasutatud tooraineid, tootmisprotsessi ning toodetud ja müüdud toote kogust ja kaalu. Iga toode „Zgornjesavinjski želodec” on identifitseeritav partiid ja tootmiskuupäeva sisaldava märgise alusel. Iga partii on tähistatud seerianumbri ning partiis oleva toote koguse ja kaaluga.

4.5. Tootmismeetod:

Toodet „Zgornjesavinjski želodec” toodetakse kõrgekvaliteedilisest sealihast (reie- ja abaosa) ning lihakat tõugu sigade ja nende ristandite tihkest seljapeekonist. Jahutatud liha hakitakse 8–10 mm suurusteks tükkideks ja jahutatud peekon lõigatakse 6–8 mm suurusteks tükkideks. Liha ja peekoni vahekord on 85:15 ja 80:20. Segule lisatakse küüslauku (täidise kaalust moodustavad küüslauguküüned 1–2 % ja küüslaugumahl 4–6 %), soola, pipart ja suhkrut. Segatakse masinaga või käsitsi. Täidis topitakse naturaalkesta (magu, põis, veise sooled) või auru läbilaskvasse tehiskesta. Kestad suletakse puust pulgaga või nõelutakse kinni. Värskelt täidetud toode „Zgornjesavinjski želodec” kaalub 1,3–2,5 kg. Pärast täitmist nõrutatakse toodet kaks päeva ja pressitakse plaatide vahel õhuvoolu käes neli kuni seitse päeva.

Kuivatamine ja laagerdumine toimub looduslikes tingimustes sobivates ruumides (mägionnide kuivatuskambrites), kus temperatuur on 12–18 °C ja suhteline niiskus 60–80 %. Rasketes ilmastikutingimustes hoitakse niiskus ja temperatuur kontrolli all sobiva tuulutamisega või tehakse seda osaliselt kontrollitavas keskkonnas.

Toodet „Zgornjesavinjski želodec” kuivatatakse riiulitel. Kuivatamisprotsessi alguses pööratakse toodet kaks kuni seitse korda nädalas. Olenevalt toote kaalust kestab kuivamis/laagerdumisprotsess kolm kuni viis kuud. Kuivamise käigus tekib tootele iseloomulik hallikaspruun hallituse (liik Penicillium) kiht. Hallitus on looduslik ja seetõttu puudub ebameeldiv lõhn; tänu hallitusele on tootel „Zgornjesavinjski želodec” iseloomulikud omadused ning samal ajal välditakse sellega liiga kiiret kuivamist.

Kuivamise käigus kaotab toode vähemalt 36 % oma kaalust. Toote lõppkaal on vähemalt 0,7 kg.

Kui kuivamine/laagerdumine on lõpetatud, tehakse toote kvaliteedi kontrollimiseks sensoorsed katsed. „Zgornjesavinjski želodec” võib olla vaakumpakendatud terve või pooliku tükina. Lõigud on pakendatud vaakum- ja/või gaaspakendisse. Toode ladustatakse pimedas jahedas kohas, kus temperatuur ei tõuse üle + 8 °C

4.6. Seos piirkonnaga:

Toote „Zgornjesavinjski želodec” nimetuse kaitse põhineb selle heal mainel. Toote tunnuslik omadus on selle traditsiooniline tootmismeetod. Sloveenia muudes piirkondades toodetud kuivatatud lihatooted on üldiselt kodus tehtud vorstid ja salaami. Aga selles mägedest ümbritsetud piirkonnas on autentse toote „Zgornjesavinjski želodec” retsepti juba sajandeid põlvest põlve edasi antud. Toote „Zgornjesavinjski želodec” valmistamine kujunes kõigepealt välja Ülem-Savinja oru kõrgemas, mägises osas. Esimesed kirjalikud tõendid toote „Zgornjesavinjski želodec” valmistamise kohta on tõenäoliselt pärit 19. sajandi algusest. Etnograaf Jože Lekše kirjutas oma käsikirjades toote olulisusest – seda pakuti selliste eriliste sündmuste puhul nagu pulmad, peied või perekondlikud tähtpäevad. 20. sajandil hakati lihatoodet tootma ka oru madalas ja rahvarohkemas osas, millest muu hulgas annab tunnistust Logarska oru Logari talus umbes 1930. aastal toote „Zgornjesavinjski želodec” käsitsi üleskirjutatud retsept.

Ülem-Savinja oru rahvakombeid ja elu uurinud autor Aleksander Videčnik on kirja pannud, et sõdadevahelisel ajal oli Ühendkuningriigi kuningas George VI külaskäigul kuningas Alexandri juurde viimasega koos kuivatanud toodet „Zgornjesavinjski želodec” Ülem-Savinja oru ühes osas Logarska orus. Küllatulnud kuningale olevat see lihatoode nii hästi maitsenud, et kuningas Alexander saatnud seda talle isegi koju järele.

Aastate jooksul on toode saanud tuntuks piirkonna eriroana ja isegi tänapäeval on see põhisündmuste nagu pulmade ja pidusöökide üks peamistest söökidest; ülestõusmispühade ajal võtavad inimesed lihatoote kirikusse kaasa, et seda seal õnnistada lasta.

Ülem-Savinja oru geograafilise piirkonna ilmastik on Alpides ja Eel-Alpides valitseva kliima kombinatsioon. Valitsev ilmastik sõltub peamiselt kõrgusest. Kõrgemates piirkondades on Alpide kliima, kus kõige külmema kuu keskmine temperatuur on vähem kui – 3 °C, madalamate piirkondade temperatuur vastab Eel-Alpide kliimale. Savinja ja Dreta orgu tuleb värke mäestikuõhk ümbritsevatelt mägiplatoodelt, mille tõttu suvel ei ole ilm ülemäära palav. Sügisel ja kevadel on ilm külm ning tavaliselt on ka talved pikad ja külmad. Üldistes ilmastikutingimustes on moodustunud kohalikud mikrokliimaolud (nt päikselised või varjulised alad või suletud orud).

Selle piirkonna eripära on päikseliste ja varjuliste alade temperatuuride suur erinevus; kõrgemal ja madalamal asuvates piirkondades moodustuvad kohalikud õhuvoolud, mis võimaldavad toote „Zgornjesavinjski želodec” looduslikku kuivatamist.

Ülem-Savinja orus on ainulaadne mikrokliima, arvukalt kuusemetsi, selle ümber kõrged mäed ning erakordselt veerikkad jõed ja ojad. Nii piirkonna mikrokliima tervikuna kui ka kuivatamispiirkondade mikrokliima on toote „Zgornjesavinjski želodec” kuivatamisel väga olulise tähtsusega.

Kuusepuit, kivid ja tellised on lihatoote kuivatamiseks ettenähtud kuivatuskambrite olulised ehitusmaterjalid.

Need eritingimused on olulise tähtsusega toote kuivamisel ja laagerdumisel ning selle maitse ja lõhna kujunemisel.

Lisaks soodsatele ilmastikutingimustele on toote „Zgornjesavinjski želodec” kvaliteet seotud ka inimestega, kes on tootmispiirkonnas välja töötanud selle lihatoote valmistamise, vormimise ja kuivatamise ainulaadse tehnika. Toodet „Zgornjesavinjski želodec” toodavad siiani traditsioonist lugu pidavad tootjad, ja isegi kui võetakse kasutusele tehnoloogilisi uuendusi, jäävad toote iseloomulik kuju ja maitseomadused ikka muutumatuks. Keskkond, kuusemetsade lõhn, kliimatingimused ja inimfaktor, mis hõlmab kogemusi ja erilisi tehnilisi ja praktilisi oskusi, on toote „Zgornjesavinjski želodec” valmistamisel väga olulised.

4.7. Kontrolliasutus:

Nimi: Bureau Veritas, d.o.o. Aadress: Linhartova 49a SI-1000 Ljubljana SLOVENIJA Tel +386 14757670 Faks +386 14747602 E-post: info@bureauveritas.si

4.8. Märgistamine:

Sertifitseeritud tooted on märgistatud nimetusega „Zgornjesavinjski želodec”, märkega „Kaitstud geograafiline tähis” ning asjakohase ühenduse tähise, riikliku kvaliteedisümboli ja „Zgornjesavinjski želodec” logoga. Logo kasutamine on kohustuslik kõigi „Zgornjesavinjski želodec” turustavate vormide jaoks.

(1) ELT L 93, 31.3.2006, lk 12.